Úradný vestník L 191 , 19/07/2002 S. 0020 - 0021



Smernica Komisie 2002/67/ES z 18. júla 2002 o označovaní potravín, ktoré obsahujú chinín a kofeín (Text s významom pre EHP) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu 2000/13/ES Európskeho parlamentu a Rady z 20. marca 2000 o aproximácii právnych predpisov členských štátov týkajúcich sa označovania, prezentácie a reklamy potravín [1], naposledy zmenenú a doplnenú smernicou Komisie 2001/101/ES [2], a najmä na jej článok 4 ods. 2 a ods. 3, keďže: (1) chinín a kofeín sa používajú pri výrobe alebo príprave niektorých potravín buď ako aróma, alebo v prípade kofeínu ako prísada. Pre väčšinu spotrebiteľov nepredstavuje konzum týchto zložiek v miernych dávkach zdravotné riziko; (2) podľa záverov Vedeckého výboru pre potraviny z toxikologického hľadiska neexistuje námietka voči pokračovaniu používania chinínu, v určitom množstve, v nápojoch obsahujúcich chinín. Avšak konzumácia chinínu môže mať pre niektorých ľudí z medicínskeho dôvodu alebo z precitlivenosti na túto zložku kontraindikačné následky; (3) pokiaľ ide o kofeín, Vedecký výbor pre potraviny vo svojom stanovisku z 21. januára 1999 ohľadom kofeínu a iných zložiek používaných ako prísady v "energetických nápojoch" dospel k záveru, že pre dospelých, okrem tehotných žien, podiel "energetických nápojov" k celkovej spotrebe kofeínu nepredstavuje príčinu na obavy za predpokladu, že "energetické nápoje" nahrádzajú iné zdroje kofeínu. Avšak u detí môže zvýšený denný príjem kofeínu na určitú úroveň dennej spotreby spôsobiť dočasné zmeny v správaní ako napríklad vzrušenie, podráždenosť, nervozita alebo nepokoj. Okrem toho je podľa výboru mierna spotreba kofeínu tehotnými ženami odporúčaná; (4) tieto zistenia vedú k tomu, že je nevyhnutné poskytnúť označenie, ktoré informuje spotrebiteľa o prítomnosti chinínu alebo kofeínu v potravinách, a pokiaľ ide o kofeín, nevyhnutnosť poskytnúť varovný oznam a informáciu o množstve kofeínu v tých nápojoch, ktoré obyčajne neobsahujú kofeín a kde je jeho výskyt vyšší; (5) smernica 2000/13/ES nestanovuje, že je nutné uviesť arómy, pod ich špecifickými označeniami, na zoznam prísad. V takom prípade by chinín alebo kofeín, použité ako arómy, nemuseli byť uvedené v zozname prísad pod svojím menom. Takisto aj keď je kofeín ako taký uvedený na zozname prísad, nevyžaduje sa uviesť výška jeho obsahu; (6) niektoré členské štáty vo vnútroštátnych právnych predpisoch stanovili povinnosť uviesť prítomnosť chinínu a/alebo kofeínu na vinetách potravín, ktoré obsahujú takéto zložky, v niektorých prípadoch tiež uvedenie množstva kofeínu s varovným oznamom. Existencia a uplatňovanie rozdielnych vnútroštátnych právnych predpisov spôsobuje technické problémy pre obchod s príslušnými potravinami vo vnútri spoločenstva; (7) je preto nevyhnutné, s cieľom poskytnutia údajov pre všetkých spotrebiteľov v celom spoločenstve a uľahčenia voľného pohybu príslušných výrobkov, zaviesť zosúladené ustanovenia na uplatňovanie na potraviny, ktoré obsahujú chinín, a na potraviny, ktoré obsahujú kofeín. Tieto ustanovenia zabezpečia povinnosť zahrnúť povinné podrobnosti na vinete, ako aj tie stanovené v smernici 2000/13/ES; (8) opatrenia stanovené v tejto smernici sú v súlade so stanoviskom Stáleho výboru pre potravinový reťazec a zdravie zvierat, PRIJALA TÚTO SMERNICU: Článok 1 Odchylne od článku 6 ods. 6, druhý pododsek, tretia zarážka smernice 2000/13/ES, chinín a/alebo kofeín použité ako aróma pri výrobe alebo príprave potravín musia byť uvedené pod svojimi názvami v zozname prísad uvedenom v článku 3 ods. 1 a ods. 2 smernice 2000/13/ES hneď za názvom "aróma". Článok 2 1. V prípade, že nápoj, určený pre ľudskú spotrebu bez úpravy alebo po zriedení koncentrovaného alebo sušeného výrobku, obsahuje kofeín z akéhokoľvek zdroja s obsahom presahujúcim 150 mg/l, musí sa uviesť nasledujúci oznam na vinete, v tej istej viditeľnej oblasti ako názov, pod ktorým sa výrobok predáva: "Vysoký obsah kofeínu". Za týmto oznamom nasleduje, v zátvorkách a v súlade s článkom 13 ods. 2 smernice 2000/13/ES, obsah kofeínu vyjadrený v mg/100 ml. 2. Odsek 1 sa neuplatňuje na nápoje na báze kávy, čaju alebo kávového či čajového extraktu, ktorých názov, pod ktorým sa nápoje predávajú, obsahuje termín "káva" alebo "čaj". Článok 3 1. Členské štáty povolia obchod s výrobkami, ktoré sú v súlade s touto smernicou od 1. júla 2003. 2. Členské štáty zakážu obchod s výrobkami, ktoré nie sú v súlade s touto smernicou od 1. júla 2004. Avšak výrobky, ktoré nie sú v súlade s touto smernicou a ktoré boli označené pred 1. júlom 2004, sú povolené do vyčerpania zásob. Článok 4 Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do 30. júna 2003. Bezodkladne o tom informujú Komisiu. Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty. Článok 5 Táto smernica nadobúda účinnosť 20. deň po jej uverejnení v Úradnom vestníku Európskych spoločenstiev. Článok 6 Táto smernica je adresovaná členským štátom. V Bruseli 18. júla 2002 Za Komisiu David Byrne člen Komisie [1] Ú. v. ES L 109, 6.5.2000, s. 29. [2] Ú. v. ES L 310, 28.11.2001, s. 19. --------------------------------------------------